Diari Oficial de la Generalitat Valenciana


Sumari del DOGV 7465, del 13-02-2015 (2015/1170)

RESOLUCIÓ de 30 de gener de 2015, de la Direcció General d'Avaluació Ambiental i Territorial, per la qual ordena la publicació de la resolució complementària tercera a la declaració d'impacte ambiental corresponent a l'expedient 128/6669-QJE Sinarcas.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7465

Data del DOGV
:   13-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1170


Data del document
:   30-01-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Sinarcas
    * impacte ambiental

RESOLUCIÓ de 30 de gener de 2015, de la Direcció General d'Avaluació Ambiental i Territorial, per la qual ordena la publicació de la resolució complementària tercera a la declaració d'impacte ambiental corresponent a l'expedient 128/7214-GHZ Sinarcas. [2015/1170]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la resolució complementària a la declaració d'impacte ambiental, resolc:  
  
Únic  
Publicar en el Diari Oficial de la Comunitat Valenciana la resolució complementària tercera corresponent a l'expedient 128/1312-WFD Sinarcas.  
  
«Resolució complementària tercera a la DIA d'11 de juny de 2003  
Expedient: 128-2003-AIA.  
Projecte: ampliació d'explotació avícola.  
Localització: parcel·la 215, polígon 11, de Sinarcas (València).  
Promotor: Grupo Avícola La Cresta, SL.  
  
1. Antecedents i objecte del projecte.  
L'11 de juny de 2003, la Direcció General de Planificació i Gestió del Medi va dictar declaració d'impacte ambiental favorable (d'ara en avant DIA) a l'activitat ramadera promoguda pel Grupo Avícola La Cresta, a Sinarcas.  
El 26 de maig de 2009, la Direcció General de Gestió del Medi Natural dicta una resolució modificativa de la DIA d'11 de juny de 2003 a fi de delimitar les parcel·les afectades per l'actuació.  
El 13 d'octubre de 2011, la Direcció General d'Avaluació Ambiental i Territorial emet una nova resolució complementària respecte a la modificació de l'activitat amb la inclusió d'una nau amb capacitat per a 145.000 gallines ponedores i l'ampliació del centre de classificació i envasament d'ous.  
El 24 de febrer de 2014, el Servici de Prevenció i Control Integrat de la Contaminació remet al Servici d'Avaluació d'Impacte Ambiental comunicació de modificació de l'autorització ambiental integrada del projecte d'explotació avícola de gallines de posta promoguda per Grupo Avícola La Cresta, SL, i sol·licita informe sobre la modificació proposada.  
El 4 de desembre de 2014 reitera la sol·licitud d'informació.  
La modificació consistix en la modificació del projecte que va ser objecte de resolució en data de 13 d'octubre de 2011, de la Direcció General d'Avaluació Ambiental i Territorial, eliminant la construcció de la nau amb capacitat per a 145.000 gallines ponedores però proposant la construcció d'una nova nau amb capacitat de 25.000 places de gallines camperoles.  
2. Afeccions ambientals i informes sectorials.  
La nova nau s'ubicarà en l'interior de la parcel·la 215, en la zona oest d'esta i afecta terreny forestal comú.  
D'acord amb l'afecció ambiental detectada l'1 d'abril de 2014 es va sol·licitar informe al Servici Territorial de Medi Ambient de València. Atés que fins a hui no s'ha emés un informe i que este no es considera indispensable per a la continuació del procediment al ser l'afecció a terreny forestal comú, es prosseguix amb este.  
3. Consideracions ambientals.  
La nova nau i zona de campeig de gallines afectarà sòl forestal amb vegetació mediterrània formada per substrat arbori de Pinus halepensis i matoll escàs amb espècies típiques mediterrànies.  
La zona forestal afectada és de menor valor ambiental que la situada a l'est de la parcel·la i presenta una cobertura de vegetació menor.  
La renúncia a la construcció de la nau de 145.000 gallines implica una disminució de la grandària de la instal·lació, dels residus generats i del consum d'aigua i energia.  
No obstant això, haurà de tindre's en compte que les gallines tenen reservat més de 106.000 metres quadrats per al campeig, zona que haurà de mantindre's en adequades condicions per a evitar una acumulació de residus que afecten de manera negativa la vegetació i puguen generar contaminacions al subsòl.  
4. Consideracions jurídiques.  
L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència sobre avaluació ambiental estratègica i de projectes.  
Per tot això formule la resolució següent:  
  
Primer  
Es procedix a ampliar els condicionants de la declaració d'impacte ambiental d'11 de juny de 2003:  
- La construcció de la nova nau s'ajustarà de manera que es procure la menor afecció a vegetació natural.  
- En la realització de les obres, així com de qualsevol activitat que per les seues característiques ho requerisquen, es respectarà el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
- Finalitzada la construcció de la nau es procedirà a la retirada de residus i a la restauració de les zones adjacents.  
- Es realitzaran les actuacions necessàries per al bon manteniment de la vegetació de la zona de campeig d'aus, evitant l'acumulació excessiva de fem sobre el terreny i, en cas necessari, programant l'eixida de les aus a l'exterior per zones que s'hi aniran alternant.  
  
En tot cas el fem generat es gestionarà d'acord amb el contingut de la declaració d'impacte ambiental d'11 de juny de 2003 i resolucions i autoritzacions que hagen sigut emeses a este efecte.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar la present resolució complementària en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 26 de gener de 2015.- El director general d'Avaluació Ambiental i Territorial: Juan Giner Corell.»  
  
València, 30 de gener de 2015.- El director general d'Avaluació Ambiental i Territorial: Juan Giner Corell.